Mühlenkopfschanze

Historie

På begynnelsen av 1920-tallet ble det hoppet ved Willingen i småbakker av snø. I en slik bakke ved Schmiddes Löcheken hoppet Heinrich Figge 15 meter i 1920, mens nordmannen Thom Hesselberg-Berntzen hoppet 24 meter i en bakke ved fjellet Ettelsberg i 1924. Året etter ble den første permanente hoppbakken ved Willingen bygd, ved fjellet Mühlenkopf. Den første bakkerekorden, satt i åpningsrennet vinteren 1926, var på 35 meter. Navnet på hopperen er i dag ikke kjent. Erich Recknagel forbedret bakkerekorden til 47 meter i 1931.
I 1950 ble bakken ombygd og utvidet til storbakke, og fikk et tårn av tre. I det første internasjonale hopprennet i Mühlenkopfschanze i 1951 satte Sepp Weiler bakkerekord med 101 meter, en rekord som ble stående i nesten 20 år. Under et renn i 1954 døde Max Höfer etter et fall i bakken. Et nytt tårn av tre ble bygd i 1964, og ved siden av storbakken ble det bygd en normalbakke. I årene 1972-1976 kunne det ikke arrangeres renn i bakken på grunn av snømangel, og også andre ganger har snømangel gitt arrangørene i Willingen store problemer. Ved den siste ombyggingen av bakken ble det imidlertid installert snøkanoner i anlegget.
Europacupen, i dag kontinentalcupen, startet opp i 1981/82, med Willingen på rennprogrammet. Verdenscuprenn ble først arrangert i Mühlenkopfschanze i 1995, og er blitt holdt årlig siden 1999. I 2000, da de to bakkene i anlegget hadde størrelse K89 og K120, ble de to tretårnene revet og erstattet av et nytt tårn i betong. På toppen av det 107 meter lange ovarennet ble det bygd et utsiktstårn, det såkalte «Ørneredet» (Adlerhorst). Etter ombyggingen satte Adam Małysz (Polen) bakkerekord med 151,5 meter. I 2003, etter at Sven Hannawald hadde vunnet og satt poengrekord med 328,2 poeng, ble K-punktet endret fra 120 til 130 meter, uten videre ombygging.
Verdenscuprennene i Willingen inngår i FIS Team Tour, som første gang ble arrangert i 2009. Turneringen ble sist gang arrangert i 2013, da det individuelle rennet i Willingen ble avlyst. En ny sammenlagtturnering ved navnet Willingen Five ble arrangert fra 2. til 4. februar 2018. Hoppanlegget har en tilskuerkapasitet på 38 000, og brukes også til friluftskonserter i sommerhalvåret. Hoppbakken er åpen for turister året rundt, men for skihopping kan bakken kun brukes om vinteren, siden den ikke er utstyrt med plastmatter. En 300 meter lang kabelbane går fra sletta og opp til hoppet. En restaurant ble åpnet ved sletta i bakken i 2005.
I tilknytning til Mühlenkopfschanze har SC Willingen et skiskytteranlegg, der det blant annet har blitt arrangert sommerrenn i skiskyting og sprintrenn i langrenn.

Bakkerekorden

Den anerkjente bakkerekorden i Mühlenkopfschanze er 152 meter, satt av Janne Ahonen (Finland) i verdenscupen 9. januar 2005. Lengden ble først oppgitt til 155,5 meter, men deretter korrigert til 152 meter. Den elektroniske lengdemålingen i bakken var ikke satt opp til å måle lengre enn 152 meter, og det ble den offisielle lengden, selv om blant annet Ernst Marpe, sjef for lengdemålerne i bakken, mente at hoppet i virkeligheten var lengre. Jurij Tepeš (Slovenia) tangerte bakkerekorden 1. februar 2014.

1982-1994

Europacuprenn / (inter)kontinentalcuprenn («B-verdenscup»).